A4-0357/97

Päätöslauselma komission tiedonannosta yleishyödyllisistä palveluista Euroopassa (KOM(96)0443 - C4-0507/96)

Euroopan parlamentti, joka

- ottaa huomioon komission tiedonannon (KOM(96)0443 - C4-0507/96),

- ottaa huomioon aiemmat päätöslauselmansa yleishyödyllisistä palveluista, etenkin 12. helmikuuta 1993 antamansa päätöslauselman julkisen sektorin roolista sisämarkkinoiden toteuttamisessa ((EYVL C 72, 15.3.1993, s. 159.)), 6. toukokuuta 1994 antamansa päätöslauselman julkisista yrityksistä, yksityistämisestä ja julkisista palveluista yhteisössä ((EYVL C 205 25.7.1994, s. 549.)), 17. toukokuuta 1995 antamansa päätöslauselman Euroopan unionista tehdyn sopimuksen toimivuudesta ja vuoden 1996 hallitusten välisestä konferenssista - unionin toteuttaminen ja kehitys ((EYVL C 151, 19.6.1995, s. 56.)), 14. joulukuuta 1995 antamansa päätöslauselman vuoden 1996 hallitusten välisen konferenssin esityslistasta Madridin Eurooppa-neuvostoa silmällä pitäen ((EYVL C 17, 22.1.1996, s. 149.)) ja 13. maaliskuuta 1996 antamansa päätöslauselman (i) Euroopan parlamentin lausunnosta hallitusten välisen konferenssin koollekutsumisesta ja (ii) mietintäryhmän työn arvioinnista ja Euroopan parlamentin poliittisten tavoitteiden täsmentämisestä hallitusten välistä konferenssia silmällä pitäen ((EYVL C 96, 1.4.1996, s. 77.)) ja 13. marraskuuta 1996 antamansa päätöslauselman komission XXV kilpailupolitiikkaa koskevasta kertomuksesta ((EYVL C 362, 2.12.1996, s. 135.)),

- ottaa huomioon Euroopan yhteisön perustamissopimuksen 36, 56 ja 77 artiklan, 85 artiklan 3 kohdan, 90 artiklan 2 kohdan ja 92 artiklan,

- ottaa huomioon taloudellisen ja sosiaalisen yhteenkuuluvuuden tavoitteet, jotka lisättiin perustamissopimukseen Euroopan yhtenäisasiakirjalla (XIX osasto, 130 b artiklasta eteenpäin), sekä kuluttajansuojaa, Euroopan laajuisten verkkojen perustamista ja ympäristönsuojelua koskevat tavoitteet, jotka sisältyvät Euroopan unionista tehtyyn sopimukseen (XI osasto, 129 a artikla; XII osasto, 129 b ja c artikla; XVI osasto),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja työllisyys- ja sosiaaliasian valiokunnan, tutkimusta, teknologista kehittämistä ja energia-asioita käsittelevän valiokunnan, ympäristö-, terveys- ja kuluttajansuojavaliokunnan, institutionaalisten asioiden valiokunnan, kulttuuri-, nuoriso- ja koulutusasioita sekä tiedotusvälineitä käsittelevän valiokunnan, oikeusasioita ja kansalaisten oikeuksia käsittelevän valiokunnan, aluepoliittisen valiokunnan ja liikenne- ja matkailuvaliokunnan lausunnot (A4-0357/97),

A. katsoo, että yleishyödylliset taloudelliset palvelut (tai julkiset palvelut), joita pidetään elintärkeinä taloudellisina toimina kansalaisille ja koko yhteiskunnalle, perustuvat jatkuvuuden, yhteisvastuullisuuden kaikkien käyttäjien yhtäläisen pääsyn ja kohtelun periaatteille,

B. katsoo, että tietyn toimen määrittely yleishyödylliseksi ja sitä vastaavan palvelutason takaaminen kansalaisille riippuu kiistattomasti tekniikan kehityksestä, yhteiskunnan käsitteistä ja perinteistä ja taloudellisista välineistä kussakin maassa,

C. katsoo, että nykyaikaisissa demokraattisissa yhteiskunnissamme näin määritelty yleinen etu kattaa yleisesti sosiaalisen ja alueellisen yhteenkuuluvuuden, perusvapauksista nauttimisen, kokonaistaloudellisen tehokkuuden, pitkäaikaisten tarpeiden huomioon ottamisen ja uusiutumattomien tai niukkojen luonnonvarojen valvonnan,

D. katsoo, että nämä näkökohdat koskevat ennen kaikkea tärkeimpiä verkostoituneita toimia, kuten veden, sähkön ja kaasun jakelua, rautateitä, julkista paikallisliikennettä, televisio- ja radiolähetystä, televiestintää ja postipalveluja,

E. katsoo, että nämä näkökohdat aiheuttavat yleensä näiden alojen toimijoille ja sääntelyelimille rajoitteita, jotka tulevat tavallisesti esiin jatkuvuuden, tasa-arvon tai/ja mukauttamisen periaatteissa,

F. ottaa huomioon, että näiden periaatteiden mukainen julkisten palvelujen toiminta johtaa siihen, että julkiset viranomaiset määräväät toimijoille tehtäviä ja velvoitteita ja myöntävät niille usein myös erityisoikeuksia, joita pidetään tarpeellisina, jotta ne voivat suorittaa tehtävänsä tehokkaasti,

G. ottaa huomioon, että kaikilla jäsenvaltioilla on tällainen yleishyödyllisten palvelujen käsite, vaikka siitä käytetty nimitys vaihteleekin,

H. katsoo, että huolimatta tästä yhteisestä käsitteestä, se tapa, jolla näitä palveluja organisoidaan, eroaa selvästi maittain mitä tulee asianomaisiin julkisen sektorin viranomaisiin (kansallisiin tai paikallisiin), toimijatyyppiin (mukaan lukien näiden toimijoiden hallinnolliset ja erityiset oikeudet) ja viranomaisten sääntelytapoihin,

I. katsoo, että julkisten palvelujen käsite ja todellisuus ei liity niiden toimijoiden organisaatioon, valvontaan ja omistussuhteisiin, eikä niitä saa sekoittaa varsinkaan julkisiin yrityksiin,

J. katsoo, että unioni on toimivaltainen julkisten palvelujen alalla joko «negatiivisesti» sisämarkkinoita sääntelevien perustavien sääntöjen perusteella (toimijoiden erityisoikeuksien poistaminen, jos ne estävät ihmisten, tavaroiden tai palvelujen vapaata liikkumista tai Euroopan laajuista kilpailua), tai «positiivisesti» toteuttamalla perustamissopimuksen velvoitteita yleisen edun suojaamiseksi (joko yleisesti 90 artiklan 2 kohdan mukaisesti tai sen toimivallan kautta, joka unionilla on taloudellisen ja sosiaalisen yhteenkuuluvuuden, kuluttajansuojan, ympäristönsuojelun ja Euroopan laajuisten verkkojen edistämiseksi),

K. ottaa huomioon, että Euroopan yhteisöjen tuomioistuimen tuomiot, jotka se antoi 19. toukokuuta 1993 asiassa «Corbeau» ja 27. huhtikuuta 1994 asiassa «Almelon kunta», täsmentävät ehtoja, joiden perusteella yleishyödyllisten palvelujen tarjoamista varten myönnettyihin yksinoikeuksiin ei sovelleta kilpailusääntöjä,

L. katsoo, että on välttämätöntä kehittää näkyvä kansalaisten Eurooppa, joka täydentää sisämarkkinoita ja taloudellista yhdentymisprosessia,

M. ottaa huomioon, että taloudellisesti yleishyödylliset palvelut muodostavat oleellisen osan taloudellista ja sosiaalista yhteenkuuluvuutta; katsoo, että nämä palvelut ovat tärkeitä epäsuotuisilla tai harvaanasutuilla alueilla eläville, mutta sen lisäksi ne ovat myös tärkeä tekijä näiden alueiden taloudellisen toiminnan jatkuvuuden ja kehittämisen varmistamisessa; näin ollen niiden tarjoamista on jatkettava ilman veronmaksajille aiheutuvia lisäkustannuksia saman tasoisina ja hintaisina kuin suotuisimmilla ja tiheämmin asutuilla alueilla,

N. ottaa huomioon, että toissijaisuusperiaatteen mukaisesti jäsenvaltioille jätetään ensisijainen vastuu määrittää julkiset palvelut, asettaa toimijoille velvoitteita palvelun kattavuuden, tason ja laadun suhteen, sekä määrittää toimijoiden erityisoikeudet ja niiden tarvitsemat lailliset keinot, valita toimijat, rahoittaa palvelu ja määrätä sääntelytapa,

O. katsoo, että unionin olisi kuitenkin oltava vastuussa sen varmistamisesta, että toissijaisuusperiaatteen mukaisesti jäsenvaltiot asettavat tiettyjä velvoitteita kunkin alan julkiselle palvelulle, mihin voi kuulua palvelun vähimmäistason määrittäminen silloin kun markkinamekanismi ei toimi koko unionin alueella,

P. katsoo, että tämä voisi Euroopan laajuisten verkkojen luomisen kanssa saada aikaan julkisten palvelujen eurooppalaiset ehdot,

Q. katsoo, että tämä voisi antaa Euroopan yhdentymiselle uuden oikeutuksen ottamalla kansalaisten tarpeet paremmin huomioon;

1. Suhtautuu myönteisesti uuteen 7 d artiklaan, joka sisällytettiin Euroopan yhteisön perustamissopimukseen Amsterdamin sopimuksella, sillä siinä yleishyödyllisten palvelujen käsite tunnustetaan yhdeksi Euroopan yhteisistä arvoista ja yhdeksi yhteisön oikeuden varsinaisista periaatteista; vahvistaa samalla, että yhteisön ja jäsenvaltioiden on valvottava näiden palvelujen tarjoamista omien toimivaltuuksiensa puitteissa;

2. Pitää lisäksi tervetulleena sitä, että Amsterdamissa kokoontunut Eurooppa- neuvosto hyväksyi päätösasiakirjaan liitetyn julistuksen, jonka mukaisesti uuden 7 d artiklan määräykset pannaan täytäntöön noudattaen täysin yhteisöjen tuomioistuimen oikeuskäytäntöä, muun muassa tasa-arvoisen kohtelun sekä palvelujen laadun ja jatkuvuuden osalta;

3. Panee tyytyväisenä merkille uuden 7 d artiklan sisältämän viittauksen EY:n perustamissopimuksen 86 ja 87 artiklaan ja pyytää komissiota varmistamaan yhteisön kilpailulainsäädännön soveltamisen yleishyödyllisiin palveluihin;

4. Tunnustaa Euroopan yleishyödyllisiä palveluja koskevan komission tiedonannon arvon, sillä siinä tuodaan ensimmäisen kerran esiin julkisten palvelujen merkitys, mitä tulee niiden määritelmään, niiden oikeutukseen, periaatteisiin ja eurooppalaiseen ulottuvuuteen, ja siihen sisältyy myös ehdotuksia eurooppalaiseksi toimintatavaksi tällä alalla;

5. Korostaa tarvetta saada aikaan yhteistyötä toisaalta jäsenvaltioiden välillä ja toisaalta julkisen ja yksityisen sektorin välillä yleishyödyllisten palveluiden alalla, jotta edistettäisiin työpaikkoja synnyttäviä hankkeita ja kehitettäisiin tutkimusta;

6. Pyytää komissiota määrittämään yleishyödyllisten palveluiden laajuuden ja luonteen sekä niiden taustalla olevat periaatteet sekä määrittämään aikaisempaa tarkemmin EU:n tavoitteiden toteuttamisen edellyttämä palvelutaso ja niiden menestyksen edellyttämä sääntelykehys, sekä harkitsemaan aikataululla varustetun toimintasuunnitelman laatimista, jonka avulla perustamissopimuksen tavoitteet muunnetaan politiikaksi ja täytäntöönpanotoimenpiteiksi;

7. Pyytää komissiota ottamaan asianmukaisesti huomioon EY:n perustamissopimuksen 130 a artiklan taloudellista ja sosiaalista yhteenkuuluvuutta koskevat tavoitteet, sellaisena kuin ne on määritelty perustamissopimuksen 130 b artiklassa, laatiessaan tulevaisuudessa ehdotuksia ja toteuttaessaan sisämarkkinoita yleishyödyllisiin palveluihin suoraan tai epäsuoraan liittyvissä asioissa;

8. Kehottaa komissiota laatimaan yleisiin taloudellisiin tarkoituksiin liittyvien palvelujen periaatteita koskevan peruskirjan; siihen olisi sisällyttävä näiden palvelujen oikeutus ja periaatteet (sekä perinteiset että uudet), palvelujen tarjoajille annettavien tehtävien ja oikeuksien laatu ja luettelo niistä aloista, joihin tätä käsitettä sovelletaan;

9. Pyytää, että komissio ehdottaa toimenpidekokonaisuutta näiden palvelujen tehostamiseksi kilpailuympäristössä, jotta voidaan taata laadukkaat palvelut kansalaisille ja taloudellisille toimijoille;

10. Kehottaa komissiota julkaisemaan vihreitä ja valkoisia kirjoja, joissa annetaan aikataululla varustettu toimintasuunnitelma perustamissopimuksen ja peruskirjan tavoitteiden toteuttamiseksi ja joissa osoitetaan tarpeelliset lainsäädännölliset toimenpiteet; tässä suunnitelmassa olisi määritettävä etenkin kansalaisille taattavat palvelutasot kaikilla asiaankuuluvilla aloilla, ne erityisoikeudet, jotka voivat olla välttämättömiä palvelun tarjoamiseksi, ja kaikki yhteisön tasolla mahdollisesti tarpeelliset sääntelevät ehdot;

11. Kehottaa asiasta vastaavia valiokuntiaan kehittämään yleishyödyllisiin palveluihin liittyvän komission toiminnan demokraattista valvontaa sekä kommentoimaan asiaa koskevaa lainsäädäntöä;

12. Kehottaa komissiota säännöllisesti kuulemaan julkisen palvelun yritysten ja näiden kilpailijoiden sekä osapuolten työntekijöiden edustajia yleishyödyllisiin palveluihin liittyvistä kysymyksistä;

13. Vaatii, että yhdelle komission jäsenelle ja yhdelle komission pääosastolle annetaan erityinen vastuu julkisista palveluista, etenkin lainsäädännön valmistelusta;

14. Kehottaa komissiota huolehtimaan asiasta vastaavien yksiköidensä välisestä täydellisestä koordinoinnista, jotta taataan sekä kilpailupoliittisten että yleishyödyllisiin palveluihin liittyvien kysymysten tasapainoinen käsittely;

15. Kehottaa puhemiestään välittämään tämän päätöslauselman neuvostolle, komissiolle, talous-ja sosiaalikomitealle sekä jäsenvaltioiden parlamenteille ja hallituksille.